Hans Andersen (V), 2005-03-18:
Venstre vil med kommunalreformen fortsat udvikle den offentlige sektor, så borgernes behov og forudsætninger altid er udgangspunktet for de sociale serviceydelser.
Samtidig sikres med disse lovforslag, at den eksisterende sociale faglighed og ekspertise bevares i den nye struktur, og at der skabes rammer, som skal fremtidssikre udviklingen af den viden og faglighed, som hele tiden skal gøres bedre og mere kvalificeret til at møde udfordringerne i den sociale indsats.
L 38 og L 39, som vi behandler i dag, er den lovgivningsmæssige gennemførelse af kommunalreformen på det sociale område.
Med den nuværende struktur kan man som borger med behov for hjælp nemt opleve gråzoner, kassetænkning, uklar ansvarsplacering og manglende overblik hos de ansvarlige myndigheder.
Vi kender eksemplet med familiefaren, der har behov for et alkoholbehandlingstilbud hos amtet, og hvor resten af familien – måske især børnene – har brug for, at kommunen støtter dem i hverdagen.
Her er der behov for, at familien i fremtiden kun skal kontakte én myndighed, nemlig kommunen, der til gengæld har det fulde ansvar for at tænke i helhedsløsninger til familien.
Vi kan på socialområdet gøre det langt bedre end i dag.
Med lovforslagene skaber vi en entydig ansvarsplacering, et meget længe ønsket samlet overblik over det sociale område, og så vil viften af tilbud, både hvad angår kvalitet og fleksibilitet, blive større.
I og med at kommunen får hele ansvaret for alle sociale tilbud, vil vi også opleve, at flere mennesker får tilbudt helhedsløsninger.
Borgeren skal kun henvende sig ét sted for at få hjælp.
Det indebærer også en styrkelse af borgerens retssikkerhed, fordi netop ansvaret for alle afgørelser og tilbud til borgeren samles ét sted.
De nye rammer for den sociale service indebærer følgende: Kommunerne får et samlet ansvar for at træffe afgørelse om borgerens visitation til et tilbud, herunder at føre tilsyn med den enkelte borger.
Kommunerne får ansvar for at sikre, at der er relevante sociale tilbud til borgeren samt ansvar for finansieringen af tilbuddene.
Kommunerne har dermed pligt til at sørge for, at der er de nødvendige tilbud til stede enten i form af kommunens egne tilbud eller ved køb af pladser i private tilbud, regionale tilbud eller tilbud i andre kommuner.
De fremtidige regioner skal som udgangspunkt overtage driften af de amtslige tilbud på nær tilbuddene til børn og unge med sociale og adfærdsmæssige problemer, som overtages af kommunerne.
Regionerne får en forsyningspligt til at levere tilbud til kommunerne og pligt til at sikre en faglig udvikling af regionens tilbud.
Det skal fastlægges i den årlige rammeaftale mellem kommuner og region, og driften af regionens tilbud finansieres ved takstbetaling fra kommunerne.
For at sikre kommunerne den nødvendige viden til at løse de nye opgaver etableres der en national videns- og specialrådgivningsfunktion kaldet VISO, og VISO skal indsamle, bearbejde og formidle viden inden for det sociale område.
Derudover skal VISO rådgive kommuner og borgere i de mest specificerede og komplicerede enkeltsager samt bistå kommunerne med udredning i de få mest komplicerede sager.
Vi skaber hermed et overblik over den samlede specialviden på socialområdet, og vi kan dermed sikre, at til etablering af de mest komplicerede sociale tilbud kan man benytte sig af den bedst mulige rådgivning og vejledning i hele landet.
Der oprettes en tilbudsportal med en samlet oversigt over alle kommunale, regionale og godkendte private tilbud inden for det sociale område.
Portalen vil indeholde en beskrivelse af de sociale tilbud og kan blive et godt arbejdsgrundlag for kommunerne, når det f.eks. handler om at matche borgerens behov og ønsker med et tilbudsindhold og omfang.
Der skal oprettes handicapråd i alle kommuner, som skal være med til at rådgive kommunerne i generelle spørgsmål på serviceområdet.
Desuden vil der i en 4-årig overgangsperiode blive etableret udviklingsråd, der skal følge udviklingen på det sociale område tæt med årlige redegørelser.
Med disse to lovforslag kan vi sikre, at der fortsat bevares og udvikles kvalificerede tilbud på det sociale område.
De sociale ydelser vil af hensyn til borgeren i højere grad blive løst i nærmiljøet og i tæt samspil med de almindelige tilbud, også for borgere med særlige behov for adgang til specialiserede tilbud og behandling.
Vi skaber en ramme, der med et samlet ansvar hos én myndighed giver mulighed for at skabe sammenhængende løsninger for borgerne.